# Algirdas Dagys

### Straipsnis iš Vikipedijos, laisvosios enciklopedijos.

Algirdas Dagys (1937 m. rugpjūčio 30 d. Kaune – 2000 m. sausio 7 d. Vilniuje. Palaidotas Antakalnio kapinėse.) – Lietuvos mokslininkas geologas, pedagogas, visuomenės veikėjas.

## [taisyti] Biografija

1950 m. baigė Kauno 8-ąją gimnaziją, 1955 m. Maskvos M. Lomonosovo universiteto Geologijos fakultetą, įgijo biologo-paleontologo specialybę. 1955-1958 m. Maskvos universiteto aspirantas, 1960 m. apgynė kandidatinę disertaciją „Šiaurės vakarų Kaukazo norio aukšto brachiopodai. Morfologija, sistema, filogenija, stratigrafinė reikšmė ir biografija“. 1993 m. nostrifikuotas habilituotu daktaru (gamtos mokslai). 1963 m. suteiktas paleontologijos ir stratigrafijos specialybės vyresniojo mokslinio bendradarbio vardas.

1958-1960 m. Lietuvos mokslų akademijos Geologijos ir geografijos instituto mokslinis bendradarbis. 1960-1972 m. TSRS mokslų akademijos Sibiro skyriaus Geologijos ir Geofizikos instituto (Novosibirskas) vyresnysis mokslinis bendradarbis. 1972-1974 m. Kabulo (Afganistanas) Politechnikos instituto dėstytojas, fakulteto dekanas. 1974-1989 m. TSRS mokslų akademijos Sibiro skyriaus Geologijos ir geofizikos instituto vyr. mokslinis bendradarbis. 1990-2000 m. Lietuvos Ekologijos instituto vyriausiasis mokslinis bendradarbis.

## [taisyti] Svarbiausi darbai

Disertaciniuose darbuose pateikė triaso brachiopodų (pečiakojų) taksonominių tyrimų rezultatus. Revizavo ir pirmą kartą aprašė Šiaurės Kaukazo viršutinio triaso fauną. Aprašė 20 naujų genčių, patikslino daugelio taksonų sistemą, nustatė šios grupės stratigrafinę reikšmę. Apibūdino pasaulinę medžiagą apie triaso brachiopodus, pateikė naują šios grupės gyvūnų sistemą. Aprašė 51 naują gentį ir 17 naujų šeimos grupės taksonų. Išaiškino svarbiausias jų evoliucijos kryptis. Sukūrė triaso akvatorijų biogeografinio rajonavimo schemą.

Parašė 14 monografijų. Svarbiausios iš jų:

- Pietų TSRS viršutinio triaso brachiopodai (1963 m., rusų kalba)
- Sibiro triaso brachiopodai (1965 m., rusų kalba)
- Šiaurės Vietnamo triaso fosilinės faunos ir floros svarbiausios formos (1965 m., su bendraautoriais, prancūzų kalba)
- Šiaurės Sibiro juros ir apatinės kreidos brahiopodai (1968 m.)
- Borealiniai viršutinio olenekio amonoidai (1988, su S. Jermakova, rusų k.) ir kt.

Lietuvos ir užsienio spaudoje paskelbė virš 150 mokslinių straipsnių. Skaitė pranešimus moksliniuose renginiuose Kanadoje, Šveicarijoje, Prancūzijoje, Vokietijoje, Graikijoje, Argentinoje ir kt.

## [taisyti] Įvertinimas

1994 m. išrinktas Niujorko mokslų akademijos nariu. Tarptautinės triaso stratigrafinės komisijos viceprezidentas, keleto mokslinių tarybų narys. 1994 m. paskirta Lietuvos Respublikos aukščiausiojo laipsnio valstybės stipendija pasižymėjusiems mokslininkams bei Lietuvos Respublikos mokslo premija už darbų ciklą „Borealinio triaso paleontologija ir biostratigrafija“.

Rodomas puslapis "http://lt.wikipedia.org../../../a/l/g/Algirdas_Dagys_999a.html"

Kategorija: Lietuvos geologai

##### Views

- Straipsnis
- Aptarimas
- Dabartinė versija

##### Paieška